„ Ég hef verið á leiðinni hingað í mörg ár . Anníe Þórisdóttir er besta vinkonan mín og ég held að hún hafi komið hingað síðan á fyrsta DCC mótinu . Mig hefur langað svo að koma hingað en það hefur alltaf komið eitthvað upp á , “ segir Katrín Tanja . „ Einu sinni þurfti að taka úr mér endajaxlinn og annað ár þá var ég meidd á öxl . Loksins er ég komin til Dúbaí , “ sagði Katrín Tanja . Katrín Tanja var að æfa sig í sjónum þegar myndatökumenn hittu á hana . Hún segist þurfa að æfa sig í sjónum . „ Mér fannst ég alltaf tapa miklum tíma þegar ég var annaðhvort á leiðinni út í sjó eða hinar stelpurnar voru fljótari en ég á leiðinni aftur upp á land . Ég þarf að æfa það sem og að læra stinga mér eins og höfrungur í sjóinn , “ útskýrir Katrín Tanja . „ Ég ólst ekki upp við strönd og er ekki vön því að synda í opnum sjó . Ég hef verið virkilega hrædd við það að synda í opnum sjó en ég hef þurft að prófa þetta margoft á leikunum og ég er því orðin vanari í dag , “ sagði Katrín Tanja . „ Ég kann betur við sjóinn í hvert skipti sem ég prófa þetta , “ sagði Katrín Tanja en það má sjá viðtalið við hana hér fyrir neðan en þar er einnig talað við Söru sem hefur byrjað tímabilið svo vel . Sara kann vel við sig í hitanum en æfingarnar í Dúbaí hafi að einhverju leiti snúist um að venjast hitanum . „ Ég elska sólina en ég veit að ég þarf að undirbúa mig fyrir sjóinn sem og að það getur bæði verið eyðimerkurhlaup sem og hjólakeppni í eyðimörkinni . Ég hef því einbeitt mér að æfa úti til að venjast aðstæðum , “ sagði Sara . „ Við vitum ekki hvað við eigum von á en erum nokkuð viss um að við þurfum að gera eitthvað sem er aðeins hægt að gera hér út í Dúbaí , “ sagði Sara . Það má sjá spjallið við íslensku CrossFit stelpurnar hér fyrir neðan .